**ฉบับที่ 34/2562 วันที่ 18 พฤศจิกายน 2562**

**“สคร. จัดเก็บเงินนำส่งรายได้แผ่นดินเดือนแรกของปีงบประมาณ 2563
จำนวน 63,642 ล้านบาท คิดเป็นร้อยละ 34 ของเป้าหมาย”**

**นายประภาศ คงเอียด ผู้อำนวยการสำนักงานคณะกรรมการนโยบายรัฐวิสาหกิจ (สคร.)** เปิดเผยว่า
ณ สิ้นเดือนตุลาคม 2562 สคร.จัดเก็บเงินนำส่งรายได้แผ่นดินจากรัฐวิสาหกิจและกิจการที่กระทรวงการคลังถือหุ้นต่ำกว่า
ร้อยละ 50 (กิจการฯ) จำนวน 63,642 ล้านบาท คิดเป็นร้อยละ 110 ของประมาณการเงินนำส่งรายได้แผ่นดินจากรัฐวิสาหกิจและกิจการฯ ในเดือนตุลาคม 2562 จำนวน 58,094 ล้านบาท หรือคิดเป็นร้อยละ 34 ของเป้าหมายทั้งปี (ตุลาคม 2562 – กันยายน 2563) จำนวน 188,880 ล้านบาท ซึ่งถือเป็นสัญญาณที่ดีต่อการจัดเก็บรายได้นำส่งจากรัฐวิสาหกิจในปีงบประมาณ 2563

**นายชาญวิทย์ นาคบุรี รองผู้อำนวยการ สคร.** กล่าวเพิ่มเติมว่า รัฐวิสาหกิจที่นำส่งรายได้สูงสุด 5 อันดับแรก
ในเดือนแรกของปีงบประมาณ 2563 สรุปได้ดังนี้

|  |  |  |
| --- | --- | --- |
| **ลำดับที่** | **รัฐวิสาหกิจ** | **รายได้นำส่ง (ล้านบาท)** |
| 1 | การไฟฟ้าฝ่ายการผลิตแห่งประเทศไทย | 18,301 |
| 2 | บริษัท ปตท. จำกัด (มหาชน) | 13,139 |
| 3 | สำนักงานสลากกินแบ่งรัฐบาล | 8,191 |
| 4 | การไฟฟ้าส่วนภูมิภาค | 5,733 |
| 5 | ธนาคารออมสิน | 5,409 |
|  |  **รวม** | **50,733** |

**ผู้อำนวยการ สคร.** กล่าวสรุปว่าการที่รัฐวิสาหกิจนำส่งรายได้แผ่นดินในช่วงเดือนแรกสูงกว่าเป้าหมายเนื่องจากรัฐวิสาหกิจมีการดำเนินการแบบบูรณาการในทุกมิติเพื่อขับเคลื่อนกิจการให้มีความมั่นคงและยั่งยืนพร้อมรับ
การเปลี่ยนแปลงอย่างต่อเนื่องส่งผลให้รัฐวิสาหกิจมีผลประกอบการดีขึ้นโดย สคร. จะยังคงให้ความสำคัญกับ
การจัดเก็บเงินนำส่งรายได้แผ่นดินและสนับสนุนการดำเนินงานของรัฐวิสาหกิจ เพื่อสร้างการเติบโตและความยั่งยืน
ของเศรษฐกิจและสังคมไทย ซึ่งการจัดเก็บเงินนำส่งรายได้แผ่นดินเป็นเครื่องมือในการรักษาเสถียรภาพทางการคลังให้แก่ประเทศอย่างยั่งยืนและช่วยสร้างความเชื่อมั่นให้แก่นักลงทุนอีกด้วย

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

สำนักงานคณะกรรมการนโยบายรัฐวิสาหกิจ

**สำนักนโยบายและแผนรัฐวิสาหกิจ**

โทร.0 2298 5880-7 ต่อ 3157